Izložba "Nacistička Olimpijada -Berlin 1936."
Bez obzira na sportske ideale, politika je na Olimpijskim igrama često imala važnu ulogu,a o jednoj od najispolitiziranijih Olimpijada 
U zapadnim zemljama posljednjih se mjeseci čuju zahtjevi za bojkotom Olimpijskih igara koje se ovo ljeto održavaju u Pekingu. Ovogodišnja Olimpijada nije prva koja je u političkom smislu kontroverzna – bez obzira na sportske ideale, politika je na Igrama često imala važnu ulogu. O jednoj od najispolitiziranijih Olimpijada – onoj u Berlinu 1936. godine – u Washingtonu je postavljena i izložba, i to u Muzeju Holokausta. Većinu Amerikanaca Olimpijske igre u Berlinu, koje su održane prije više od sedamdeset godina, asociraju na trkača Jesseja Owensa, Amerikanca afričkog podrijetla, čije su četiri zlatne medalje na zoran način pobile ideju o superiornosti bijele rase. No, kustos Muzeja Holokausta Susan Bachrach kaže da je na tim Olimpijskim igrama glavni pobjednik ipak bila nacistička Njemačka, njihov domaćin. Iako nacistički progon Židova nije još bio u punom zamahu, Njemačka je 1936. godine već vodila anti-semitsku politiku – Židovi se nisu mogli zaposliti u državnoj službi a njihove su tvrtke bile podvrgnute bojkotu. Pripadnike određenih skupina - mentalno hendikepirane te osobe rasno miješanog podrijetla – nacističke su vlasti na silu sterilizirale. Neki su Amerikanci zbog toga pozivali na bojkot Olimpijskih igara u Berlinu – kaže Susan Bachrach. Zbog toga, Susan Bachrach kaže da je ne bi začudilo da posjetitelji izložbe 'Nacistička Olimpijada – Berlin 1936', koja se upravo održava u Muzeju Holokausta u Washingtonu počnu povlačiti paralele između Berlina i Pekinga, gdje se ovog ljeta održavaju Olimpijske igre. Upravo tako misli Nate Larmore iz Seattlea. Nizozemac Ralph Kupka smatra međutim da su usporedbe između nacističke Njemačke i moderne Kine prilično nategnute. Nacistička je Njamačka bila agresivna zemlja, mnogo agresivnija od Kine – kaže ovaj turist. S njim se slaže i Lisa Delpy, profesorica sportskog menadžmenta na Sveučilištu George Washington, ovdje u Washingtonu. Ona tvrdi da se Kina u posljednjih deset godina dramatično promijenila na bolje. Kao i svaki domaćin Olimpijskih igara, i Kina ih koristi da se svijetu predstavi u najboljem svjetlu – kaže Lisa Delpy. Naglasak je na ekonomiji, a ne na politici – kaže ova američka stručnjakinja za sport.